གཟེར་མིག་ནས་དེ་ལ་ཅུང་ཟད་སྤྲོས་ཏེ་ཏི་སེའི་རྒྱལ་ལོག་མེ་འབར་བྲག་ཞེས་པ་ནས་ཕེབས་ཡོང་སྐོར་གསལ་བ་ཙམ་ལས་ཧ་ཅང་ས་ཚུགས་རྡོ་གནས་མང་པོ་གླེང་མེད།གཟི་བརྗིད་ནས་དེ་ལ་ལྡབ་འགྱུར་ཙམ་གྱི་ས་གནས་དང་ཡུལ་གྲུའི་མང་པོའི་མིང་སྨྲོས་ཏེ་བཤད་པ་ནི་དུས་རབས་རིམ་བྱུང་གི་ཁྲོད་དུ་རྒྱས་སྤྲོས་རྐྱང་བ་བྱེད་པའི་རྣམ་པ་གསལ་པོ་དོད་ཡོད།མ་ཟད་གཟི་བརྗིད་ནས་སྟོན་པ་བོད་དུ་ཕེབས་སྐོར་གྱི་ས་ཚིག་རྡོ་གནས་རིམ་བཞིན་དེད་ན་དེང་སྐབས་ཡོ་རོབ་ས་སྣེ་དང་ཐག་ཉེ་བར་སླེབས་པ་དང་།མཚམས་དེ་ནས་ཞིང་ཁམས་ཤིག་དང་སྦྲེལ་ནས་ཡོད་ཚུལ་བསྙད་པ་ནི་དངོས་དོན་བདེན་འཚོལ་དུ་ཅིས་ཀྱང་ཡང་ཐབས་དཀའ་བས་སོ།།ང་ཚོས་དད་པ་ལོ་རྒྱུས་སོ་སོར་བཞག་སྟེ་བཤད་ན་ཐུབ་བསྟན་བོད་དུ་དར་རྗེས་ཁོ་པས་གླེང་པའི་ཤམ་བྷ་ལའི་ཞིང་ཁམས་གནས་ཡུལ་གྱི་ཤན་ཞུགས་ཐེབས་པ་ནི་གསལ་བཤད་བྱེད་ཐུབ།དེའང་བན་དེ་ཚོས་ཁོ་པའི་རིག་གནས་ཆོས་ལུགས་ཤམ་བྷ་ལ་དང་།ཨོ་རྒྱན།འཕགས་ཡུལ་ཟེར་བའི་ཡུལ་གྲུ་ཁྱད་པར་ཅན་ནས་བསྒྱུར་སྤེལ་དུ་སྦྲག་ཅིང་།བོད་རང་ཡུལ་ནས་ཡིན་ན་དེ་ལ་མཐོང་ཆུང་བྱེད་པ་དང་རིན་ཐང་མེད་པར་ལྟ་བ་སོགས་བྱས་ཏེ།ཐ་ན་བོད་རང་གིས་བརྩམས་པའི་བསྟན་བཅོས་ཀྱང་རྒྱ་གར་མཁས་པས་བརྩམས་ཚུལ་གླེང་ནས་ཡུལ་གྲུ་གཞན་ལ་མཐོང་ཆེན་བྱེད་དྲགས་པས།བོན་པོ་རང་གི་འདོད་ཚུལ་རང་ཚུགས་མ་ཐུབ་ནས་ཁོ་པ་གཞན་རྗེས་སུ་སྙིགས་པར་རྣམ་པ་གསལ་པོར་གྱུར་སྙམ།